
KELEIVIŲ ĮLAIPINIMO IR IŠLAIPINIMO STOTELĖSE 
TVARKOS APRAŠAS

I SKYRIUS
BENDROSIOS NUOSTATOS

1. Keleivių įlaipinimo ir išlaipinimo stotelėse tvarkos aprašas (toliau – Aprašas) reglamentuoja keleivių įlaipinimo ir išlaipinimo stotelėse tvarką Šilutės rajono savivaldybėje (toliau – Savivaldybė).
2. Tvarkos aprašas parengtas vadovaujantis Lietuvos Respublikos kelių transporto kodeksu bei Keleivių ir bagažo vežimo taisyklėmis, patvirtintomis Lietuvos Respublikos susisiekimo ministro 2011 m. balandžio 13 d. įsakymu Nr. 3-223 „Dėl Keleivių ir bagažo vežimo taisyklių patvirtinimo“.

II SKYRIUS
KELEIVIŲ ĮLAIPINIMAS IR IŠLAIPINIMAS

3. Keleiviai įlaipinami ir išlaipinami tik autobusų stotelėse, numatytose eismo tvarkaraščiuose. Sustoti šiose autobusų stotelėse yra būtina, išskyrus stotelėse pagal pareikalavimą, kur autobuso vairuotojas stoja tik keleiviui pareikalavus. 
4. Keleiviai privalo laukti autobuso stotelėse, kuo toliau nuo šaligatvio krašto, ir gali įlipti arba išlipti tik jam visiškai sustojus.
5. Keleiviai iš anksto, prieš autobusui įvažiuojant į stotelę, pasiruošia išlipti. 
6. Pirmumo teisę įlipti į autobusą ar išlipti iš jo turi neįgalieji, keleiviai su mažamečiais vaikais, nėščios moterys ir senyvo amžiaus žmonės. Nurodytiems asmenims kiti keleiviai privalo užleisti sėdimas vietas, virš kurių yra užrašai „Keleiviams su vaikais“ ir „Neįgaliesiems“ arba atitinkami simboliai.
7. Keleivis, norintis išlipti stotelėje pagal pareikalavimą, turi nuspausti STOP mygtuką, o nesant mygtuko – iš anksto informuoti vairuotoją, autobusui stovint stotelėje, dar prieš stotelę pagal pareikalavimą. Vairuotojas privalo sustoti stotelėje pagal pareikalavimą ir įlaipinti viešojo transporto laukiančius keleivius, stovinčius prie kelio ženklo „Stotelė“.
8. Keleiviai turi būti informuojami apie pareigą pasirūpinti savo saugumu: jei yra laisvų sėdimų vietų – atsisėsti ir užsisegti saugos diržą, jeigu jis yra įrengtas, o stovint – laikytis už turėklų.
9. Keleiviai vietą turi užimti taip, kad netrukdytų kitiems keleiviams.

BAIGIAMOSIOS NUOSTATOS

10. Šis Aprašas gali būti keičiamas ar panaikinamas Savivaldybės tarybos sprendimu.
_____________________________
